Per Clausen (EL), 2009-03-26:
Selv om det forholder sig sådan, at Enhedslisten ikke er med i det her forlig, og selv om det forholder sig sådan, at vi har tænkt os at stemme imod lovforslaget, kan jeg dog ikke anbefale, at forhandlingerne genoptages med henblik på at give De Konservative større indflydelse på det færdige resultat.
Jeg kunne ud fra det, den konservative ordfører sagde, konstatere, at det næppe vil bringe det færdige resultat tættere på Enhedslistens synspunkter.
Det ville selvfølgelig også være underligt, hvis det var sådan.
Det ville i øvrigt føre til den interessante konklusion, at jeg på en række områder ville sige, at det, man var nået frem til, var fornuftigt nok, ikke gjorde nogen skade og måske endda på enkelte områder var lidt bedre.
Men det rækker 5 minutter alligevel ikke til, så derfor vil jeg nøjes med at sige noget om det, der er den væsentligste grund til, at Enhedslisten på et forholdsvis tidligt tidspunkt forlod de her forhandlinger.
Der var det jo sådan, at enhver snak om markedsgørelse og liberalisering var væk, hvorimod det jo er bærende i det lovforslag, der ligger her.
Jeg skal sige, at Venstre og Konservative måske lægger lidt mere vægt på de ord, end der helt er belæg for i lovteksten.
Der er i hvert fald et enkelt område, hvor der efter vores mening sker et afgørende skred, og det er, når man snakker om det genanvendelige erhvervsaffald.
Der afskaffer man reguleringen og siger, at kommunerne har haft pligt til at aftage det; på den anden side har virksomheden også haft pligt til at aflevere det.
Det erstatter man og siger, at vi i stedet for skal have en markedsbaseret regulering.
Man skal ikke lade sig forvirre af ordet regulering, for markedsbaseret betyder, at genanvendeligt erhvervsaffald kan sælges til dem, som er godkendt til at genanvende det, uanset hvem det er og hvor det ligger henne.
Det er sådan set lidt skægt, for i høringsnotatet er beskrevet en af konsekvenserne af det tiltag.
Det har jo det formål, at der skal være mulighed for, at erhvervsvirksomheder skal kunne tjene penge på den her virksomhed med at genanvende affald, og så har man en eller anden forhåbning om, at det også kan blive billigere for erhvervslivet at komme af med affaldet.
Det er muligt, at begge dele bliver en realitet.
SF har så den helt særlige variation, at de mener, at det her vil føre til en enorm teknologisk udvikling og vil føre til tilstande, hvor genanvendelsen af affald vil stige og det vil komme på et højere kvalitetsniveau.
Vi må vende tilbage til at diskutere, hvor det er, SF har det indtryk at det skulle være konsekvensen af liberalisering.
Men der er trøsten fra regeringens side jo, at man ikke skal bekymre sig om det, for det her er et markedsbaseret system, så et eller andet sted i EU - et eller andet sted i EU - vil der givetvis være en virksomhed, som er villig til at modtage det her affald til den rette pris.
Det er sikkert rigtigt, men når man ligesom har den forklaring på, hvordan man vil løse det problem, har man så ikke også dermed sagt, at man i virkeligheden sådan set er fuldstændig ligeglad med, om vi får en tilstand, hvor affald transporteres rundt i Europa?
Jeg har indtil nu opfattet det på den måde, at det sådan set var en fælles opfattelse i Danmark, at vi ikke ønsker det.
Men på det her område beskrives det over for KL's spørgsmål som en konkret løsning på den udfordring, man står over for.
Hvis det er acceptabelt og holdbart på det her område, at man kan klare affaldsproblemerne ved en endeløs transport af affald rundtomkring i Europa, hvorfor så ikke også på andre områder?
De miljømæssige og klimamæssige problemer ved den slags transport vokser selvfølgelig, hvis man udvider den tilgang til andre områder, men grundlæggende og principielt er der vel ingenting, der forhindrer, at man kan gøre det. Så på den måde kan man sige, at Enhedslisten havde ret, da vi på et relativt tidligt tidspunkt kunne vurdere, at man her var i gang med liberalisering og markedsgørelse med de negative konsekvenser, det har.
Og det viser så vel bare, at man kan være nogenlunde sikker på, at hvis Enhedslisten er med i en aftale og et forlig, så er den slags væk, og når vi så ikke er med i forligene, kan man næsten altid finde det.